钦定古今图书集成/明伦汇编/官常典/第731卷 > 陀满胡土门
## 钦定古今图书集成/明伦汇编/官常典/第731卷 > 陀满胡土门

按《金史忠义传》：“胡土门，字子秀，策论进士也，累官翰
林待制。贞祐二年，迁知中山府。三年，改知临洮府，兼
本路兵马都总管。叛贼兰州极陈僧等诱夏人入寇，
围临洮凡半月，城中兵数千，而粟且不支，众皆危之。
胡土门日为开谕逆顺祸福，皆自奋，因捕其党欲为
内应者二十人斩之，掷首城外。贼四面来攻，乃夜出”
袭贼垒，夏兵大乱，金军乘之，遂大捷，夏人遁去。四年，
知河中府事，权河东南路宣抚副使。十月，进元帅右
监军兼前职。兴定二年，为绛阳节度使，兼绛州管内
观察使。十月，迁元帅左监军，行元帅府事，兼知晋安
府、河东南路兵马都总管。于是修城池，缮甲兵，积刍
粮，以备战守，民不悦。行省胥鼎闻之，遗以书曰：“元帅
始镇河中，惠爱在民，移斾晋安，远近忻仰。去岁兵入
平阳不守，河东保完者，惟绛而已。盖公坐筹制胜，威
德素著，故不动声气，以至无虞也。迩来传闻治政太
刚，科征太重，鼎切忧之。古人有言，御下不宽，则人多
惧祸，用人有疑则士不尽心。况大兵在迩，邻境已卢，
小人易动，诚不可不虑也。愿公以谦虚待下，忠孝结
人，明赏罚，平赋税，上以分圣主宵旰之忧，下以为河
东长城之托。”胡土门得书，惧民不从，且或生变，乃上言：“臣本琐材，猥膺重寄，方将治隍陴，积刍粮，为捍御
之计，而小民难与虑。始以臣政令颇急，皆有怨言，遂
贻行省之忧。自闻训谕，措身无所，内自悛悔，外加宽
抚，庶几少慰众心。而近以朝命分军过河，则又讙言
帅臣不益兵保守，而反助河南，将弃我也。人心如此，
恐一旦遂生他变。向者李革在平阳，人不安之，而革
隐忍不言，以至于败。臣实拙缪，无以服人，敢以鼎书
上闻，惟朝廷图之。”朝廷以鼎言遣吏部尚书完颜闾
山代之。或曰：“胡土门欲以计去晋安，乃大”兴役，恣为
杀戮，务失民心，故《鼎言》及之。未几，晋安失守，死者几
百万人，遂失河东。三年八月，改太常卿，权签枢密院
事，知归德府事。元光二年二月，坐上书不实，削一官。
正大三年七月，复为临洮府总管。四年五月，城破被
执。诱之降，不应，使之跪，不从，以刀乱斫其膝胫，终不
为屈，遂杀之。五年，诏赠中京留守，立像“褒忠庙”，录用
其子孙。其妻乌古论氏，亦死节，有传。